-ร่าง-ร่างประกาศตาม พ.ร.บ. หลักทรัพย์ที่ผ่านการพิจารณาของฝ่ายพัฒนากฎเกณฑ์ 2 แล้ว เมื่อวันที่ 04/09/2018 CSDS เลขที่ 76/2561...ครั้งที่ 1 ผ่านทาง.....CSDS... ...ประกาศคณะกรรมการกํากับตลาดทุนที่ ทน. 13/2562เรื่อง หลักเกณฑ์เกี่ยวกับข้อจํากัดการถือหน่วยลงทุนในกองทุนรวมและหน้าที่ของบริษัทจัดการ(ฉบับที่ 6) อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 มาตรา 117 และมาตรา 119 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกประกาศไว้ดังต่อไปนี้ ข้อ 1 ให้ยกเลิกความในข้อ 8 แห่งประกาศคณะกรรมการกํากับตลาดทุน ที่ ทน. 46/2556 เรื่อง หลักเกณฑ์เกี่ยวกับข้อจํากัดการถือหน่วยลงทุนในกองทุนรวมและหน้าที่ของบริษัทจัดการ ลงวันที่ 14 พฤศจิกายน พ.ศ. 2556 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 11/2561 เรื่อง หลักเกณฑ์เกี่ยวกับข้อจํากัดการถือหน่วยลงทุนในกองทุนรวมและหน้าที่ของบริษัทจัดการ (ฉบับที่ 5) ลงวันที่ 17 มกราคม พ.ศ. 2561 และให้ใช้ความต่อไปนี้แทน "ข้อ 8 ข้อจํากัดการถือหน่วยลงทุนตามข้อ 7 ให้มีข้อยกเว้นได้ในกรณีดังต่อไปนี้ (1) กรณีที่ผู้ถือหน่วยลงทุนเป็นบุคคลดังนี้ (ก) กองทุนดังนี้ 1. กองทุนบําเหน็จบํานาญข้าราชการ 2. กองทุนประกันสังคม 3. กองทุนการออมแห่งชาติ 4. กองทุนบําเหน็จบํานาญแห่งชาติ 5. กองทุนสํารองเลี้ยงชีพ 6. กองทุนรวมเพื่อผู้ลงทุนทั่วไป 7. กองทุนอื่นใดที่สํานักงานพิจารณาว่ามีลักษณะทํานองเดียวกับกองทุนตาม 1. ถึง 6. 8. กองทุนต่างประเทศที่มีลักษณะตาม 1. ถึง 7. (ข) นิติบุคคลที่จัดตั้งขึ้นตามกฎหมายไทยนอกเหนือจากกองทุนตามวรรคหนึ่ง (1) (ก) ซึ่งไม่อยู่ภายใต้บังคับต้องเสียภาษีเงินได้นิติบุคคล (ค) บุคคลซึ่งลงทุนในหน่วยลงทุนของกองทุนรวมภายใต้โครงการระหว่างประเทศโดยเป็นการลงทุนในต่างประเทศของผู้ลงทุนที่มิได้มีสัญชาติไทยหรือผ่านบัญชีแบบไม่เปิดเผยชื่อ (omnibus account) (ง) บุคคลอื่นที่ได้รับการผ่อนผันจากสํานักงานเมื่อมีเหตุจําเป็นและสมควร (2) กรณีที่เป็นการถือหน่วยลงทุนของกองทุนรวมที่มีลักษณะครบถ้วนตามข้อ 8/1 ดังนี้ (ก) กองทุนรวมอีทีเอฟ เฉพาะกรณีที่ผู้ถือหน่วยลงทุนเป็นผู้ลงทุนรายใหญ่หรือผู้ดูแลสภาพคล่องที่ได้รับการแต่งตั้งจากบริษัทจัดการ "ผู้ลงทุนรายใหญ่" และ "ผู้ดูแลสภาพคล่อง" ตาม (2) (ก) ให้หมายความถึงผู้ลงทุนรายใหญ่และผู้ดูแลสภาพคล่อง ตามที่กําหนดไว้ในประกาศที่เกี่ยวกับการจัดตั้งและการจัดการกองทุนรวมอีทีเอฟ (ข) กองทุนรวมเพื่อการเลี้ยงชีพที่มีการรับโอนเงินจากกองทุนสํารองเลี้ยงชีพ ทั้งนี้ เฉพาะในส่วนของหน่วยลงทุนที่รองรับการรับโอนเงินดังกล่าว"เงินจากกองทุนสํารองเลี้ยงชีพ" ให้หมายความดังนี้1. เงินที่กองทุนรวมเพื่อการเลี้ยงชีพรับโอนจากกองทุนสํารองเลี้ยงชีพ2. เงินที่กองทุนรวมเพื่อการเลี้ยงชีพรับโอนต่อเนื่องจากกองทุนรวมเพื่อการเลี้ยงชีพอื่น3. ผลประโยชน์อันเกิดจากเงินตาม 1. และ 2. (ค) กรณีอื่นนอกเหนือจากกรณีตาม (2) (ก) และ (ข) ซึ่งเป็นการถือหน่วยลงทุนที่มีระยะเวลาติดต่อกันไม่เกินหนึ่งปี เว้นแต่ ได้รับผ่อนผันจากสํานักงานเนื่องจากมีเหตุจําเป็นและสมควรโดยพิจารณาถึงประโยชน์โดยรวมของผู้ถือหน่วยลงทุนของกองทุนรวมดังกล่าวเป็นสําคัญ" ข้อ 2 ให้เพิ่มความต่อไปนี้เป็นข้อ 8/1 แห่งประกาศคณะกรรมการกํากับตลาดทุน ที่ ทน. 46/2556 เรื่อง หลักเกณฑ์เกี่ยวกับข้อจํากัดการถือหน่วยลงทุนในกองทุนรวมและหน้าที่ของบริษัทจัดการ ลงวันที่ 14 พฤศจิกายน พ.ศ. 2556 "ข้อ 8/1 กองทุนรวมที่จะได้รับการยกเว้นตามข้อ 8(2) ต้องมีลักษณะครบถ้วนดังต่อไปนี้ (1) การถือหน่วยลงทุนของบุคคลใดหรือกลุ่มบุคคลเดียวกันใดเกินกว่าข้อจํากัดการถือหน่วยลงทุน ต้องมิได้เป็นไปโดยมุ่งแสวงหาประโยชน์อื่นใดนอกเหนือจากประโยชน์ทั่วไปที่พึงได้รับจากการลงทุน เช่น เงินปันผล หรือสิทธิออกเสียง เป็นต้น (2) มีกระบวนการที่ทําให้มั่นใจได้ว่าผู้ถือหน่วยลงทุนของกองทุนรวมรับทราบถึงการมีผู้ถือหน่วยลงทุนที่ถือเกินกว่าข้อจํากัดการถือหน่วยลงทุน ซึ่งอาจกระทบต่อการบริหารจัดการกองทุนรวมหรือการเลิกกองทุนรวมได้" ข้อ 3 ประกาศนี้ให้ใช้บังคับตั้งแต่วันที่ 1 พฤษภาคม พ.ศ. 2562 เป็นต้นไป ประกาศ ณ วันที่ 9 เมษายน พ.ศ. 2562 (นายรพี สุจริตกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุน